CELEX: C2004/262/96
Language: fi
Date: 2004-10-23 00:00:00
Title: Asia T-338/04: Centro Europa 7 srl:n 11.8.2004 Euroopan yhteisöjen komissiota vastaan nostama kanne

23.10.2004   
            
            
               FI
            
            
               Euroopan unionin virallinen lehti
            
            
               C 262/52
            
         Centro Europa 7 srl:n 11.8.2004 Euroopan yhteisöjen komissiota vastaan nostama kanne
   (Asia T-338/04)
   (2004/C 262/96)
   Oikeudenkäyntikieli: italia
   Centro Europa 7 srl on nostanut 11.8.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajien edustajana ovat asianajajat Vittorio Ripa di Meana ja Roberto Mastroianni.
   Kantaja vaatii, että ensimmäisen oikeusasteen tuomioistuin:
   
               —
            
            
               kumoaa 18.10.2001 tehdyn päätöksen D(2004)/471olla ryhtymättä toimenpiteisiin kantajan kantelun johdosta; päätös oli saatettu kantajan tietoon kilpailuasioista vastaavan komission pääosaston johtajan 4.6.2004 päiväämällä kirjeellä, joka oli lähetetty telekopiolaitteella 9.6.
            
         
               —
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut:
   Kantaja on osallistunut heinäkuussa 1999 Italiassa järjestettyyn tarjouskilpailuun, joka koski yksityisten televisiolähetysten lupia maanpäälliseen lähetystoimintaan Italiassa saatuaan toimiluvan salaamattomaan lähetystoimintaan kuuden vuoden ajaksi. Tämä kuuden vuoden jakso voidaan uudistaa kerran. Kantaja väittää, ettei se ole voinut tähän päivään mennessä harjoittaa lähetystoimintaansa, koska sen käyttöön ei ole annettu taajuuksia, jotka sille olisivat toimiluvan perusteella kuuluneet. Valtion taajuusohjelman toteuttaminen olisi mahdollistanut kantajan perusteltujen odotusten toteutumisen, mutta sitä ei ole onnistuttu saamaan päätökseen, koska Italiassa voimassa olevien säännösten nojalla taajuuksia käyttävät sellaiset televisiotoiminnan harjoittajat, joilla ei ole kyseistä toimilupaa ja jotka ovat voineet jatkaa toimintaansa lailla nro 249 vuonna 1997 säädetyn siirtymäkauden järjestelmän nojalla. Tästä syystä Mediaset -yhtymän kolmoskanavan toiminnan jatkaminen on estänyt tarvittavien taajuuksien vapautumisen niin, että kantaja voisi aloittaa lähetyksensä kuten sille myönnetty radio-televisiotoimilupa edellyttää.
   Kanteessa riitautetaan komission päätös jättää ryhtymättä toimenpiteisiin kantajan kantelun johdosta. Kantelu koski kilpailun vääristymistä edellä esitetyn tilanteen vuoksi. Kantelu koski tämän lisäksi sitä, että komissiolle oli esitetty EY 86 artiklan 3 kohdan mukaisesti vaatimus toteuttaa aiheelliset toimet niiden toimenpiteiden osalta, joilla Italian oikeuden mukaan RTI –niminen televisiotoiminnan harjoittaja oli saanut erityisoikeuden.
   Väitteidensä tueksi kantaja vetoaa EY 82 ja EY 86 artiklan rikkomiseen ja perusteluvelvollisuuden laiminlyöntiin, koska vastaaja
   
               —
            
            
               ei ole riittävän huolellisesti tutkinut kantelua, koska se ei ollut millään tavoin vastannut pääasialliseen moitteeseen, joka koski syrjintää televisiolähetysmarkkinoille pääsyn osalta.
            
         
               —
            
            
               on tehnyt riitautetun päätöksen ottamatta huomioon Italian viranomaisten toimia (toimia, jotka ne ovat toteuttaneet tai jättäneet toteuttamatta), joilla ne ovat jättäneet Europa 7 televisiolähetysmarkkinoiden ulkopuolelle ja vahvistaneet näin määräävässä markkina-asemassa olevan RTI:n asemaa.
            
         
               —
            
            
               on jättänyt ottamatta huomioon vuonna 2004 annetun lain nro 112 voimaantulon vaikutukset kantajan asemaan. Tässä yhteydessä kantaja vetoaa myös perusoikeuskirjan 47 artiklassa tarkoitetun hyvän hallintotavan yleisen periaatteen loukkaamiseen.